Banditter truer med å overta hele Haiti
Bandelederen Jimmy «Barbecue» Chérizier kan være i ferd med å ta makten i Haiti, et av verdens fattigste land. Tungt bevæpnede banditter hindrer Haitis statsminister Ariel Henry i å komme inn i sitt eget land. Han var på vei hjem fra Kenya. Der forhandlet han frem en avtale om at 1000 kenyanske politimenn skal hentes til Haiti. Mens statsministeren var i utlandet, forøkte gjenglederen å ta makten. Han åpnet fengslene i hovedstaden Port-au-Prince. Det antas at rundt 3000 farlige fanger ble satt på frifot. Chérizier kalles «Barbecue». Tilnavnet sier en god del om hva slags mann det er som forsøker å ta makten i landet. Begynte i politiet Jimmy Chériziers vei inn i voksenlivet gikk via politiet. Han var politimann i noen år før han byttet side. Nå regnes han som en av landets aller mektigste gjengledere. Fiendene hans sier at kallenavnet «Barbecue» skyldes måten han straffer konkurrenter på. Han jager dem inn i et hus, som så blir brent ned. Selv har han forsøkt å avdramatisere det med en historie om at han bare ville ha et navn folk husker. Og han vokste opp i et nabolag der man grillet mye. Staten i oppløsning Haiti har en lang historie med voldelige kupp og blodtørstige diktatorer. Landet er et av verdens fattigste. I tillegg til kronisk vanstyre er befolkningen blitt rammet av orkaner og jordskjelv de siste årene. De siste dagene har nyhetsbyråene vist bilder av brennende lik på gaten i Port-au-Prince. Denne gangen er det ikke offiserer eller politikere som forsøker å gripe makten. Hovedstadens kriminelle gjenger nekter rett og slett statsminister Ariel Henry å komme hjem fra besøket sitt i Kenya. De har truet med et blodbad om han lander på øya.  Onsdag ble det kjent at den amerikanske regjeringen legger press på Henry. Amerikanerne vil hindre det varslede blodbadet. Derfor kom ikke statsministeren lenger enn til den amerikanske territoriet Puerto Rico. Amerikanske talsmenn benekter at de presser statsministeren, men ikke at de forsøker å påvirke ham til å trekke seg, melder CNN. USA har bedt alle med amerikansk pass om å komme seg ut av Haiti så raskt som mulig. Styrer bydel Etter at han ga opp karrieren i politiet, ble Chérizier leder for gjengen G9, en sammenslåing av ni forbryterbander. Han har styrt en bydel i hovedstaden som en slags militærdiktator.  I fjor ble han intervjuet av britiske Sky News. Han advarte mot alle planer om å sende internasjonale politistyrker. – Da vil mange dø, sa han. USA, Storbritannia og FN har satt bandelederen på en sanksjonsliste. Så lenge han står der, kan han ikke reise ut av landet. Bakgrunnen er den lange rekken av drap og andre forbrytelser han anklages for. Men reportasjen på Sky viser også at han er en populær og respektert mann i bydelen han har full kontroll over. Han skaffer en viss trygghet og stabilitet der regjeringen har gitt opp å holde kontroll. Fra 2017 skal han ha samarbeidet med tidligere president Jovenel Moïse. I bytte mot å holde orden på gatene, kunne Chérizier stort sett gjøre som han ville. Moïze ble myrdet i 2021. Ifølge nyhetsbyrået AP har kriminelle gjenger kontroll med rundt 80 prosent av hovedstaden. Presset statsministeren Uvennskapet mellom statsminister Ariel Henry og Chérizier har dype røtter. I september 2022 tok Chérizier kontroll over landets viktigste gassterminal. Han holdt en stor del av befolkningen som gisler. Dersom ikke statsministeren gikk av, fikk ikke folket energi, var trusselen. Bensinstasjoner, skoler og sykehus måtte stenges. Da statsministeren ba om soldater fra utlandet, endret Chérizier kravene. Han ville gi seg dersom regjeringen droppet alle anklager mot ham selv og gjengen hans. Gjenglederen vant frem og slapp unna. Nå er gangsternes hovedkrav at det ikke hentes utenlandske politistyrker. Etter vedtak i FN er det åpnet for at 2000 politimenn fra Benin og 1000 fra Kenya skal reise til Haiti. Hva som skjer med disse planene er nå helt i det blå.
Gjenglederen Jimmy Chérizier kan ta makten i Haiti. Statsminister Ariel Henry hindres i å vende hjem.  Kriminelle gjenger styrer rundt 80 prosent av hovedstaden. Chérizier presser på for at Henry skal gå av og krever at det ikke hentes utenlandske politistyrker til Haiti.